Individu pulang dari Sulawesi dipantau
KUCHING: Pihak berkuasa di Sarawak kini sedang memantau kepulangan empat
lelaki warga tempatan yang menghadiri Perhimpunan Tabligh di acara Ijtima Asia
2020 di Makassar, Sulawesi, Indonesia. Timbalan Ketua Menteri Tan Sri Dr James Jemut Masing, berkata empat
individu itu telah pergi ke Sulawesi pada 16 Mac lalu iaitu sebelum Perintah
Kawalan Pergerakan (MCO) dikuatkuasakan pada 18 Mac. “Justeru, kita tidak dapat menghalang mereka pergi ketika itu, namun
perhimpunan agama yang dijadualkan pada 19 hingga 22 Mac itu kemudiannya
dibatalkan pada Khamis lalu atas sebab penularan wabak Covid-19. “Mereka belum kembali lagi setakat ini dan pihak kita sedang memantau
kepulangan mereka memandangkan sempadan kita juga ditutup sehingga 31 Mac.  “Kita juga telah mengarahkan tentera untuk memantau mereka sekiranya
mereka akan kembali ke negeri ini menggunakan ‘jalan tikus sekiranya mereka
cuba menyelinap masuk,” katanya.  Beliau berkata demikian kepada pemberita ketika menjawab pertanyaan
mengenai empat rakyat Sarawak yang pergi ke Sulawesi menggunakan laluan
sempadan di Wisma Bapa Malaysia, di sini, semalam. Sementara itu, apabila ditanya mengenai umur dan tempat asal empat individu
itu, Masing berkata beliau tidak mempunyai butiran identiti mereka tetapi
Jabatan Imigresen Malaysia mempunyai rekod itu. “Namun apabila kembali, mereka pasti akan diperiksa dengan teliti sama
ada membawa wabak Covid-19 dan pasti akan diarahkan menjalani kuarantin diri
selama 14 hari,” ujarnya.  Sementara itu, Menteri Muda Hal Ehwal Korporat dan Unit Komunikasi Awam
Sarawak, Abdullah Saidol, berkata empat lelaki itu bukan sebahagian daripada
mereka yang menghadiri perhimpunan agama di Sri Petaling yang disertai 16,000
orang dan 609 orang daripadanya adalah rakyat Sarawak. Seperti yang dilaporkan Bernama, Duta Besar Malaysia ke Indonesia, Datuk
Zainal Abidin Bakar berkata, usaha sedang dijalankan untuk mengesan 83 rakyat
Malaysia yang dipercayai telah pergi ke Indonesia untuk menghadiri acara
tersebut. “Kedutaan Malaysia di sini sedang bekerjasama dengan pihak berkuasa
tempatan di Sulawesi untuk memastikan rakyat Malaysia yang sudah berada di
Indonesia untuk menghadiri perhimpunan itu akan menjalani pemeriksaan
kesihatan,” katanya. Berdasarkan laporan Jakarta Post, sejumlah 8,223 orang yang hadir untuk
perhimpunan agama itu dihantar balik secara berperingkat dengan 474 warga asing
dari sekurang-kurangnya 12 negara termasuk Malaysia, Singapura, Brunei, Arab
Saudi, India, Belanda, Thailand dan Filipina, diletakkan di hotel-hotel yang
dimiliki oleh pentadbiran wilayah di Makassar. 
See author's posts
